Հայաստանի եւ Իրանի նախագահներ Ռոբերտ Քոչարյանի եւ Մահմուդ Ահմադինեժադի մասնակցությամբ երեկ հայ-իրանական սահմանին` Մեղրիում, տեղի ունեցավ Իրան-Հայաստան գազատարի բացումը, որի կառուցման պայմանավորվածությունը ձեռք է բերվել նախագահ Քոչարյանի Թեհրան կատարած պաշտոնական այցի ժամանակ: Երկար սպասված գազատարի բացմանը երկու երկրների նախագահներից բացի մասնակցում էին երկու կողմերից նախարարներ, պետական պաշտոնյաներ եւ մեծ թվով լրագրողներ: 141 կմ երկարությամբ գազատարի ամբողջ արժեքը 120 միլիոն ԱՄՆ դոլար է, իսկ հայկական հատվածի` 40 կմ-ի արժեքը, ըստ "Բարձրավոլտէլցանցեր" ընկերության գլխավոր տնօրեն Սահակ Աբրահամյանի` 33 միլիոն ԱՄՆ դոլար է, որի 15 տոկոսը հայկական կողմի համաֆինանսավորմամբ է, իսկ մնացյալ մասը` որպես վարկ 5 տարի մարման ժամկետով եւ 5 տոկոսով տրամադրել է Իրանի Արտաքին զարգացման բանկը: Հայռուսգազարդ ընկերության գլխավոր ինժեներ Աշոտ Հովսեփյանը չբացառեց, որ գազատարի շահագործումը կհանձնվի իրենց: